Súradnice: 42°30′29″S 24°11′06″V﻿ / ﻿42,50806°S 24,18500°V﻿ / 42.50806; 24.18500

**Dudekovov dom** (bulh. Дудековата къща – *Dudekovata kăšta*) je dom z obdobia bulharského národného obrodenia, ktorý sa nachádza v meste Panagiurište v Pazardžickej oblasti v južnom Bulharsku. Budova má pridelený štatút kultúrnej pamiatky národného významu. Je jednou z budov komplexu panagiurského Historického múzea.

Lokalita
--------

Dudekovov dom sa nachádza v centrálnej časti mesta Panagiurište. pri komplexe panagiurského Historického múzea na ulici „Rajna Kňagiňa" (bulh. улица „Райна Княгиня" – *ulica „Rajna Kňagiňa"*, doslova *ulica Rajny Kňagine*).

Dejiny
------

Dom bol postavený pre bohatého panagiurského obchodníka Petăra Dudekova v roku 1856.

30. apríla 1876 sa dom stal miestom tragických udalostí počas potláčania aprílového povstania. V dome bol zabitý jeho majiteľ Petăr Dudekov, ako aj mnohí starci a deti, ktorí sa v ňom ukrývali. Ďalší z povstalcov, ktorý sa v dome nachádzal, Petăr Štărbanov, spáchal po heroickom boji samovraždu, aby sa nedostal do rúk ozbrojencom tureckého bašibozuku. Na jeseň 1876 si v dome založila svoju charitatívnu misiu Lady Strangford.

Počas rusko-tureckej osloboditeľskej vojny sa 30. decembra 1877 v dome ubytoval ruský generál Viktor Dandeviľ, veliteľ Tretej pechotnej gardovej divízie, ktorá oslobodila Panagiurište.

V roku 1964 bol budove pridelený štatút kultúrnej pamiatky národného významu. V roku 1996 bola v dome otvorená múzejná expozícia.

Charakteristika
---------------

Dom je významným architektonicko-staviteľským pamätníkom z obdobia bulharského národného obrodenia. Architektonický ide o plovdivský typ obrodeneckého domu so symetrickým stavebným pôdorysom.

Dom sa vyznačuje bohatou interiérovou architektonickou a dekoratívnou výzdobou.

Predstavuje ubytovanie v panagiurskom mestskom štýle, ktoré sa vyznačuje okázalosťou, keďže Panagiurište bolo pred aprílovým povstaním v roku 1876 jedným z najbohatších sídiel Osmanskej ríše na území dnešného Bulharska.

Múzejná expozícia
-----------------

V dome sa nachádza etnograficko-historická expozícia panagiurského historického múzea, ktorá zobrazuje spôsob života a kultúru v období bulharského národného obrodenia. Múzejná expozícia bola otvorená v roku 1996. Pripravili ju pracovníci panagiurského historického múzea, Diana Belevová a Georgi Kerkeňakov.

Na prvom poschodí sa nachádza časť expozície, ktorá zobrazuje každodenný život prostredníctvom tradičných predmetov používaných pri vykonávaní domácich remesiel, krbu, riadu na prípravu a jedenie jedla a oddychových priestorov s typickými podložkami a prikrývkami, sako aj tradičnými mužskými a ženskými krojmi. Časť expozície na druhom poschodí domu zobrazuje náznaky nastupujúcej novej mestskej kultúry ovplyvnenej európskym životným štýlom. Zobrazené sú luxusné predmety a nábytok rozmiestnený v reprezentačných miestnostiach. Súčasťou tejto časti expozície sú aj sviatočné mužské a ženské kostýmy.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Rok vyhlásenia: 1964

Dôvod pamiatkovej ochrany: architektonicko-staviteľská hodnota budovy

Oficiálny názov na zozname kultúrnych pamiatok: *Dudekovata kăšta* (bulh. Дудековата къща, doslovne Dudekovov dom)

Zaujímavosť
-----------

* V dome sa nachádza pamätná tabuľa, ktorá označuje mená tých, ktorí zomreli v dome pri potláčaní aprílového povstania. Na drevenom vnútornom schodisku je stále viditeľná krv týchto zabitých. Na stropoch miestností sú zase do súčasností viditeľné stopy po guľkách, ako aj sečných ranách tureckých jataganov.

Galéria
-------

* celkový pohľad na areál domu z juhozápaducelkový pohľad na areál domu z juhozápadu
* pohľad na dom z juhupohľad na dom z juhu
* pohľad na dom z juhozápadupohľad na dom z juhozápadu
* pohľad na hlavný vstup do areálupohľad na hlavný vstup do areálu
* pohľad na západný vstup do areálupohľad na západný vstup do areálu
* detail z južnej fasádydetail z južnej fasády
* pamätná doska na budovepamätná doska na budove

Referencie
----------

1. ↑  KOLEKTÍV AUTOROV. Goľama enciklopedija BĂLGARIJA – tom 8 – mom-pan. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104302. S. 3291. (po bulharsky)
2. 1 2 3 4 5 6 7 8 9   *Министерство на културата на Република България* [online]. mc.government.bg, [cit. 2023-06-28]. Dostupné online.
3. 1 2 3 4 5 6 7 8 9 10 11 12 13 14 15 16  CVETANOV, Momčil. Pătevoditel – Oblast Plovdiv, Oblast Pazardžik. Stara Zagora : Domino EOOD. 2020. 220 s. ISBN 9789546513199. S. 186. (po bulharsky)
4. 1 2 3 4 5 6 7 8 9 10  KOLEKTÍV AUTOROV. Panagiurska enciklopedija. Sofia : Izdatelstvo "Bogianna". 2007. 416 s. ISBN 9789546760708. S. 127 – 128. (po bulharsky)
5. 1 2 3 4 5 6 7 8 9 10 11 12   *Исторически Музей* [online]. panagyurishte.org, [cit. 2023-07-03]. Dostupné online.
6. 1 2 3 4 5 6 7 8 9 10 11 12 13 14 15 16   *Галерии* [online]. museumpan.com, [cit. 2023-07-03]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Dudekovov dom**